REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/568-15

15. januar 2016. godine

B e o g r a d

ZAPISNIK

40. SEDNICE ODBORA ZA KULTURU I INFORMISANjE

ODRŽANE 28.DECEMBAR 2015. GODINE

Sednica je počela u 12.05 časova.

Sednici je predsedavala Vesna Marjanović, predsednik Odbora.

Sednici su prisustvovali članovi Odbora: Milena Turk, Milorad Cvetanović, Jelena Mijatović zamenik člana(Vladimir Đukanović), Mirjana Andrić, Nebojša Tatomir, Dušica Stojković, Sanja Nikolić, Milan Stevanović, Nenad Nikolić zamenik člana(Saša Mirković), Nenad Milosavljević, Srđan Dragojević, mr Aleksandra Jerkov, Mira Petrović, Branka Karavidić i Aleksandar Čotrić zamenik člana( Aleksandar Jugović).

Sednici nisu prisustvovali članovi Odbora: Ljiljana Nestorović, kao ni njen zamenik.

Sednici su prisustvovali predstavnici ovlašćenih predlagača, nadležnog odbora Skupštine Autonomne pokrajine Vojvodine, Siniša Isakov i Vladimir Barović, ovlašćeni predstavnici crkava i verskih zajednica Aleksandra Janković i Nenad Drašković.

Na predlog predsednika Odbora, jednoglasno je usvojen sledeći:

D n e v n i r e d :

1. Razgovor sa predloženim kandidatima za članove Saveta Regulatornog tela za elektronske medije ispred ovlašćenih predlagača: nadležni odbor Skupštine Autonomne pokrajine Vojvodine i crkve i verske zajednice, zajedničkim dogovorom ;
2. Utvrđivnje liste svih prijavljenih kandidata koji ispunjavaju uslov javnog konkursa za izbor kandidata za članove Programskog saveta Javne medijske ustanove Radio-televizije Srbije;
3. Razno

Prva tačka dnevnog reda - Razgovor sa predloženim kandidatima za članove Saveta Regulatornog tela za elektronske medije ispred ovlašćenih predlagača: nadležni odbor Skupštine Autonomne pokrajine Vojvodine i crkve i verske zajednice, zajedničkim dogovorom

Predsednica odbora dala je reč kandidatima za članove Saveta Regulatornog tela za elektronske medije.

U predstavljanju za člana Savet Regulatora učestvovali su Siniša Isakov, ovlašćeni predstavnik nadležnog odbora Skupštine Autonomne pokrajine Vojvodine, Vladimir Barović, ovlašćeni predstavnik nadležnog odbora Skupštine Autonomne pokrajine Vojvodine, Aleksandra Janković, ovlašćeni predstavnik crkava i verskih zajednica i Nenad Drašković, ovlašćeni predstavnik crkava i verskih zajednica, koji su naveli svoje motive, interesovanja i predloge za unapređenje rada Saveta Regulatora.

Nakon kratkog izlaganja kandidata za Savet Regulatora otvorena je diskusija.

U diskusiji su učestvovali narodni poslanici: Srđan Dragojević i Milorad Cvetanović.

Postavljeno je pitanje kandidatima kakav odnos imaju prema emisijama, tačnije prema rijaliti programima, kao i šta bi oni preduzeli u rešavanju problema emitovanja navedenih emisija.

U daljoj diskusiji kandidati su dali svoje odgovore na navedeno pitanje i istakli da ukoliko budu izabrani, zalagaće se za bolji kvalitet televizijskog programa i jasniju primenu Zakona o elektronskim medijima.

Nakon završene diskusije predsednica Odbora, zahvalila se kandidatima na prisustvu i predložila usvajanje zaključka o obavljenom razgovoru sa kandidatima sa predlogom da se na prvoj narednoj sednici Narodne skupštine donese Odluka o izboru kandidata za članove Saveta Regulatornog tela za elektronske medije, predloženih kandidata ispred nadležnog odbora Skupštine Autonomne pokrajine Vojvodine i crkve i verske zajednice, zajedničkim dogovorom.

Jednoglasno je usvojen navedeni Zaključak.

Za izvestioca predloga određena je Vesna Marjanović, predsednica Odbora

Druga tačka dnevnog reda – Utvrđivnje liste svih prijavljenih kandidata koji ispunjavaju uslov javnog konkursa za izbor kandidata za članove Programskog saveta Javne medijske ustanove Radio-televizije Srbije

Predsednica Odbora obavestila je sve prisutne o načinu raspisivanja javnog konkursa za izbor kandidata za članove Programskog saveta Radio televizije Srbija, kao i da je rok za podnošenje prijava istekao 18. decembra i da je predato ukupno 42 prijave. S obzirom je pristigao veliki broj prijava, koje iz tehnički razloga trebaju da se urede, predsednica Odbora predložila je dodatni rok od sedam dana za dopunu dokumentacije i predložila da se utvrdi Lista kandidata koji ispunjavaju uslove, a nakon obavljenog razgovora sa kandidatima i konačna lista od 30 kandidata.

U daljoj diskusji učestvovala je narodna poslanica Dušica Stojković, koja je podržala predlog predsednice Odbora da se opredeli dodatni rok od sedam dana za dopunu dokumentacije.

Nakon glasanja utvrđena je Lista svih prijavljenih kandidata koji ispunjavaju uslove javnog konkursa za članove Programskog saveta Javne medijske ustanove Radio televizije Srbije.

Treća tačka dnevnog reda –Razno

Povodom ove tačke Dnevnog reda nije bilo predloga ni diskusije.

Sednica je završena u 13.10 časova.

**Sastavni deo ovog Zapisnika čini pisana obrada tonskog snimka, u skladu sa članom 81. Poslovnika Narodne skupštine.**

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Vesna Marjanović